text: Grænsekontrol forlænges i tre uger
  02 februar 2016 kl. 10.38
  Regeringen forlænger grænsekontrollen med yderligere 20 dage, så den gælder frem til den 23. februar. Det oplyser udlændinge- og integrationsminister Inger Støjberg (V) tirsdag middag..
  Danmark vil opretholde den midlertidige kontrol ved den dansk-tyske grænse. Det fastslår udlændinge- og integrationsminister Inger Støjberg (V) tirsdag på et pressemøde med den svenske justits- og migrationsminister Morgan Johansson.
  Regeringen forlænger grænsekontrollen med yderligere 20 dage, så den gælder frem til den 23. februar.
  - Vi forlænger den midlertidige grænsekontrol på samme måde som hidtil. Det vil sige med stikprøvekontroller. Det har fungeret efter hensigten, siger Inger Støjberg.
  Regeringen indførte den midlertidige grænsekontrol den 4. januar - og det er anden gang, at kontrollen forlænges i 20 dage.
  Perioden kan forlænges flere gange, men må ikke overstige seks måneder. Hvis der foreligger "ekstraordinære omstændigheder", kan kontrollen dog forlænges op til to år.
  